ઉકરડી શબ્દ સંસ્કૃત ઉત્કટ (ઢગલો) પરથી આવ્યો છે. એનો અર્થ થાય છે કચરા પૂંજાની ઢગલી. નાનો ઉકરડો. વિવાહ પ્રસંગે કચરો પૂંજો નાખવાની જગ્યા. જનોઈ અને લગ્નપ્રસંગે ઘરની બહાર સ્ત્રીઓ દ્વારા શમીની ડાળ રોપવાની ક્રિયા. શ્રી ભગવતી પ્રસાદ પંડ્યા નોંધે છે કે જેમ ઘર, ખેતર અને ક્ષેત્રના દેવતાઓ હોય છે તેમ ઉકરડી એ શેરીની દેવી ગણાય છે. તે શેરીમાં રહેનાર સૌનું રક્ષણ કરે છે. લગ્ન પ્રસંગે પ્રાચીનકાળે ઉચ્છિષ્ટ ભોજન પદાર્થ અને અન્ય કચરો નાખવા માટે ઘરથી થોડેક છેટે અમુક જગ્યા મુકરર કરવામાં આવતી. ત્યાં ખાડો ખોદી તેમાં નાનકડી કુલડી મૂકી ‘ઉચ્છિષ્ટ ભોજિની’ નામની દેવીનું આવાહન કરવામાં આવતું. કેટલાકના મતે ઉકરડી વિધ્ન કરનારી દેવી ગણાય છે, તેથી ખાડો ખોદીને તેને દાટવામાં આવે છે. લગ્નવિધિ પૂરો થતાં ઉકરડીમાં આવાહિત દેવીનું વિસર્જન કરવામાં આવતું. મહોલ્લા માતા જેવી આ એક દેવી છે, જે વિધ્નોનો નાશ કરે છે. તેથી કેટલેક ઠેકાણે ઉકરડીની જગ્યાએ ત્રિશૂળ જેવું નાનકડું આપુધ પ્રસ્થાપિત કરાય છે, તે કદાચ હદમર્યાદા બતાવવા માટે પણ હોય.